起伏龍行
作者：蘇軾
朝代：宋

paragraphs: 何年白竹千鈞弩，射殺南山雪毛虎。
至今顱骨带霜牙，尚作四海毛蟲祖。
東方久旱千里赤，三月行人口生土。
碧潭近在古城東，神物所蟠誰敢侮。
上敧蒼石擁巌竇，下應清河通水府。
眼光作電走金蛇，鼻息爲雲擢烟縷。
當年負圖傳帝命，左右羲軒詔神禹。
爾來懷寶但貪眠，滿腹雷霆瘖不吐。
赤龍白虎戰明日，倒卷黄河作飛雨。
嗟我豈樂鬬兩雄，有事徑須煩一怒。